小車六言吟
作者：邵雍
朝代：宋

paragraphs: 昔人乘車是常，今見乘車倉皇。
既有前車戒慎，豈無覆轍兢莊。
將出必用茶飲，欲登先須道裝。
軫邊更掛詩帙，轅畔仍懸酒缸。
輪緩爲移芳草，蓋低因礙垂楊。
水際尤宜穩審，花間更要安詳。
朝出頻經履道，晚歸屢過平康。
春重縱觀明媚，秋深飫看豐穰。
五鳳樓前月色，天津橋上風涼。
金谷園中流水，魏王堤外脩篁。
靜處光陰最好，閑中氣味偏長。
所經莫不意得，所見無非情忘。
或見農人擁耒，或見蠶女求桑。
或見蘼蕪遍野，或見蒺蔾滿牆。
或見荆棘茂密，或見芝蘭芬芳。
或見雞豚狗彘，或見鵰鶚鸞凰。
惡者既不見害，善者固無相傷。
華嶽三峯岌嶪，黄陂萬頃汪洋。
不爲虛作男子，無負閑居洛陽。
天地精英多得，堯夫老去何妨。